parlementêre woordvoerder | SAUK.co.za - Nuus.info
Posts tagged with 'parlementêre woordvoerder'
Die nuutste Aarto wet is die parlement goedgekeur ten spyte van ‘n sterk pleidooi daarteen deur VF Plus. Dit baan die weg vir die inwerkingstelling van ‘n strafpunte stelsel waar eienaars van voertuie gepenaliseer word op ‘n stelsel wat kan lei tot die weiering om lisensies te hernu. Waarnemers is skepties oor wat werklik gaan.. Written by Admin on November 19, 2012 . Posted in Preekstudies, Verder geluister
25 November 2012 ~ Sondag van Christus die Koning ~ Neem beheer oor jou omstandighede
Daniël het ‘n droom. Dis nie ‘n droom soos wat ek of jy sal hê nie. Wanneer ons droom, het ons òf ‘n nagmerrie wat ons laat wakker skrik, òf ‘n soet droom wat ons behaaglik laat wakker word. En sommer die hele dag by ons bly.
Daniël se droom begin met ‘n nagmerrie, en eindig met ‘n pragtige toneel van heers en in beheer wees. Eintlik noem ons dit nie ‘n droom nie, dis ‘n visioen. Dit kom met ‘n betekenis.
Daniël sien vier diere uit ‘n stormagtige see opkom. Die eerste een lyk soos ‘n leeu met die vlerke van ‘n arend. Die tweede een lyk soos ‘n beer, en die derde een soos ‘n luiperd met vier vlerke en vier koppe. En toe kom daar ‘n monster van ‘n vierde dier.
En dan verander Daniël se nagmerrie in iets groots en duiselingswekkend pragtigs. Trone word uitgesit, en op die hooftroon gaan sit die Oue van Dae, soos die ou vertaling hom noem. Die nuwe vertaling noem hom “Hy wat vir ewig lewe” (vers 9). Hy is stralend van gesag. En hy spreek ‘n oordeel uit oor die vier diere.
Maar dan gebeur daar nog ‘n ding. Uit die wolke uit kom daar die Seun van die Mens, en word voor die Oue van Dae gebring. Die nuwe vertaling noem die Seun van die Mens “iemand soos ‘n menslike wese”. Anders as die diere wat uit die see opkom, kom die Seun van die Mens uit die wolke; anders as die diere wat veroordeel word, ontvang die Seun van die Mens ewige heerskappy oor al die volke en nasies.
Wat beteken dit alles, vra Daniël nou vir een van dié wat daar staan, seker ‘n engel. Dié lê die visioen vir hom uit: Die vier diere is vier magtige koninkryke wat sal vergaan, maar die “heiliges van die Allerhoogste” sal aanhou heers vir ewig (vers 18).
Sjoe, van wie word nou eintlik hier gepraat? sal ‘n mens wonder. Die vroeë Christene het gedink dat die Oue van Dae na God verwys, en die Seun van die Mens na die Messias, dit is, na Jesus Christus. En natuurlik is dit ‘n belangrike moontlikheid om hierdie visioen so te lees. En juis is dit nou Sondag Christus-die-Koning-Sondag waarop ons vier dat Christus ons Koning is en oor die wêreld heers. Jesus verwys dan ook dikwels in die Nuwe Testament na homself as “die Seun van die Mens”.
Daar is miskien ook ‘n wyer interpretasie moontlik. Die “Seun van die Mens” is eintlik ‘n manier om na mense in die algemeen te verwys. En wanneer die engel vir Daniël die visioen uitlê, sê hy dat die Seun van die mens na die “heiliges van die Allerhoogste” verwys. Met ander woorde, na gelowiges soos ek en jy.
En dis nou wonderlik om te dink dat God ons bemagtig het om te heers. Netsoos hy Jesus Christus bemagtig het. En on sweet Jesus is nie ‘n politieke heerser nie. Hy het ons kom leer om oor die wêreld te heers met ons geestelike waardes. Hy het ons siele verlos om ewig met God te wees; hy het ons ook kom verlos van die wêreldse waardes van haat en harde materie.
Hoe heers ek en jy elke dag met die wêreld en ons omstandighede wat ons wil insluk en wegsluk? Ek loop nou die dag ‘n stukkie raak onder die opskrif “The 12 symptoms of spiritual awakening” van ene Adam Jones. Ek dog toe daar staan dinge in wat ons Christene lankal weet. Kom ons kyk weer daarna.
Wat is dit om “geestelik wakker”, “geestelik sterk” te wees? Met ander woorde, wanneer is jou geestelike sterkte jou sterkste sterkte?
Een. Jy is geestelik sterk, en heers oor jou omstandighede, wanneer jy dinge laat gebeur sonder dat jy altyd voel dat jy dinge moet laat gebeur. Ek hou daarvan. God het jou in beheer geplaas. Jy hoef nie te voel jy knak wanneer jy nie alles kan beheer nie.
Twee. Jy wys jy’s geestelik wakker wanneer jy spontaan aan die glimlag raak.
Drie. Jy is geestelik sterk, en word al hoe sterker, wanneer jy verbonde voel aan die mense en die natuur om jou.
Vier. Jy toon geestelike sterkte deur waardering teenoor ander te betuig, en sommer dikwels ook. En dit kom spontaan. En wil nie sommer weggaan nie.
Vyf. Jy is geestelik sterk wanneer jy spontaan dink en doen, en nie altyd eers teruggryp na jou vorige ervarings en vrese nie.
Ses. Jy is inderdaad geestelik wakker wanneer jy die vermoë ontwikkel het om elke oomblik van die lewe te geniet.
Sewe. Geestelike wakkerte is om jou nie te bekommer nie.
Agt. Geestelike sterkte is om belangstelling in konflik te verloor.
Nege. Geestelike wakkerte is om belangstelling daarin te verloor om ander heeltyd te interpreteer.
Tien. Geestelike wakkerte is om belangstelling daarin te verloor om ander te veroordeel.
Elf. Geestelike wakkerte is om belangstelling daarin te verloor om jouself te veroordeel.
Twaalf. Jy is geestelik sterk wanneer jy kan liefhê sonder om liefde terug te verwag.
Nouja, daar het ons dit. Miskien kan ons die lysie uitbrei. Wanneer voel jy sterk? Wanneer voel jy dat jy die beheer oor jou omstandighede kan uitoefen wat God jou gegee het?
Hierdie Sondag vier ons Christus-die-Koning. Ons vier dat God op die troon sit. Ek en jy sit nie op die troon nie. Ons staan voor die troon en kry ons sterkte van die Troon af. Ons is sterk gemaak om oor die terugslae van die lewe te heers. Om met liefde en geregtigheid oor mekaar en oor die natuur te “heers”. Soos ons Koning Jesus Christus gedoen het.
Preekstudie in Argief:
In Familietyd kan jy via die storie van Oskar Schindler, soos in die fliek Schindler’s list vertel, die konsep van Christus se vrederyk verduidelik. Dit dek die tafel vir die boodskap van die boek Daniël wat die gordyne voor die ewigheid ooptrek sodat gelowiges die eintlike drama in die wêreldgeskiedenis kan raaksien. Ons leer dat die wêreld – ten spyte van alles wat op die teendeel dui – aan God behoort, in God se hande is, en voor God se troon sal eindig. Daardeur word ons bemoedig, omdat ons die dreigende gebeure in die wêreld kan gadeslaan en moedeloos raak. Deur op die werklikheid van God te fokus, bemoedig die boek Daniël ons egter. God troon oor die wêreld geskiedenis. Die werklikheid van God gee ons hoop.
Daniël 7:9-10, 13-14.ppt 1.15 MB Nov 05, 2012 11:32 Download
Daniël 7:9-10, 13-14.pptx 955.9 KB Nov 05, 2012 11:30 Download
Daniël 7:9-10, 13-14.doc 106.5 KB Nov 05, 2012 11:30 Download
Written by Admin on November 12, 2012 . Posted in Preekstudies, Verder geluister
18 November 2012 ~ Vyf en twintigste Sondag in Koninkrykstyd ~ Mark 13:1-12
Ek bel Vrydag my NG Kerk dominee-vriend op De Doorns om te hoor wat alles daar aan die gebeur is. Wat hy vertel is aangrypend. Die NG kerk in die hoofstraat en al die besighede is toe. Die skole is toe. Die armes is al erg honger. Baie van die lidmate se vroue en kinders was die afgelope paar nagte elders, in Worcester, in strandhuise. Die mans het agtergebly en pas die wingerde en huise en skure op. Hulle moes hulleself organiseer en hulp inkry. Hy gee detail. Die plaaswerkers wat “vir die boere” wou help is so geslaan en verinneweer, gedreig en geïntimideer dat ook hulle nie naby die plaas en hulle huise kan kom nie. Die polisie is ge-Marikana. Hulle is te bang om te skiet en het hier en daar hard probeer keer, maar wil geen geweld gebruik nie – die gevolg is dat die skares doen wat hulle wil. Hulle steek die wingerde aan die brand en plunder – al kyk die polisie toe. Daar is groot getalle werklose mense in die De Doorns vallei. Nuwe en groeiende plakkerskampe is aan die orde van die dag en baie van hulle is onwettige immigrante, veral van Lesotho. Die mense word opgestook deur groepe wat ingery is soontoe. Daar is ANC politici wat die chaos misbruik om verlore stemme te probeer terugwen, hoogs onverantwoordelik. Die gerug loop sterk dat Julius Malema op pad is…. en so vertel hy.
Ek is skoon verslae na die lang gesprek. Ek wou hom vra wat preek hy Sondag. Ek is kwaad. Dis duidelik dat die uiters swak regering en korrupsie en basiese onbekwaamheid besig is om ons land te ruïneer. Die armes word armer en kom amper noodgedwonge in opstand.
Saterdagoggend lees ek die Preekstudie – Markus 13, Ek onderstreep die eksegese.
En toe begin die Bybel vir my preek. Later is ek skoon skaam. Ek lees die Message vertaling naas die Afrikaans en besluit mens moet dit tot ten minste vers 12 lees en gebruik. Skrefies lig breek deur. Ek sien geen finale oplossing vir SA se politieke gemors nie, maar wel genoeg om te weet die Here praat met my, maak nie saak wat ek vir Aktuele Kommentaar gaan skryf nie. Ek besef:
• Jesus het sy dissipels gewaarsku om nie te skrik vir die soort chaos nie. Die Message vertaal dit so goed en kontekstueel “This is routine history, and no sign of the end.” “Geboortepyne van ŉ nuwe tyd” in die Afrikaans laat my diep dink. Wanneer kom dit? – of het dit al gekom, is dit net onsigbaar omdat ons dit nie wil sien nie?
• Die dissipels is lief vir hulle kerk. Ek dink daaraan dat hulle by die hemelvaart nog vir Jesus vra wanneer Hy die “Koninkryk van ISRAEL” gaan oprig. Hulle tempel, hulle koninkryk. Die oorsaak van al die chaos en die totale vernietiging van daardie wonderlike tempel is eie koninkryke, eie kerke. En.. dit is routine history. Niks nuuts nie!
• Die Message vertaal: “Watch out for doomsday deceivers. Many leaders are going to show up with forged identities claiming, ‘I’m the One.’ They will deceive a lot of people.” Hoe waar is dit nie! Hulle foto’s en spotprente met stortkoppe en nog meer is oral. En hulle is voorwaar hopeloos. Maar dan staan daar ook in die Afrikaans: En julle moet teen julleself op julle hoede wees. My eerste reaksies op De Doorns se chaos kom helder in die getuienisbank voor my staan.
Ek besef die dominee op De Doorns het tog iets gesê wat ek nie toe wou hoor nie, ek was te kwaad. Jesus wil my Olyfberg toe vat sodat ek op ŉ afstand kan kyk na ons godsdienstige erfenis en die routine history wat dit baar. Verstaan ons iets van die Koninkryk van God, van Markus se “evangelie van Jesus Christus, die Seun van God?”
2 Jesus sê vir hom: “Sien jy hierdie groot geboue? Hier sal nie een klip op die ander bly nie; alles sal afgebreek word.”
3 Jesus het op die Olyfberg gaan sit, regoor die tempel. Toe hulle alleen was, vra Petrus, Jakobus, Johannes en Andreas vir Hom: 4“Sê vir ons, wanneer sal dit gebeur en wat sal die teken wees van wanneer dit alles voleindig gaan word?”
5 Jesus sê toe vir hulle: “Pas op dat niemand julle mislei nie. 6Daar sal baie onder my Naam kom en sê: ‘Dit is ek!’ en hulle sal baie mense mislei.
7 “En wanneer julle die rumoer van oorloë en gerugte van oorloë hoor, moet julle nie verskrik wees nie. Dit moet kom, maar dit is nog nie die einde nie. 8Want die een nasie sal teen die ander te staan kom en die een koninkryk teen die ander. Daar sal aardbewings op baie plekke voorkom. Daar sal hongersnode wees. Hierdie dinge is geboortepyne, die begin van die nuwe tyd.
9 “En julle moet teen julleself op julle hoede wees. Mense sal julle aan die geregshowe oorlewer; in die sinagoges sal julle geslaan word, en voor goewerneurs en konings sal julle oor My teregstaan. Dit sal ’n getuienis voor hulle wees. 10En die evangelie moet eers aan al die nasies verkondig word. 11Wanneer hulle julle gryp om julle oor te lewer, moet julle julle nie vooruit bekommer oor wat julle sal sê nie, maar julle moet praat soos dit op daardie oomblik aan julle gegee sal word, want dit is nie julle wat praat nie, maar die Heilige Gees. 12Die een broer sal die ander oorlewer om doodgemaak te word, en selfs ’n pa sy kind. Kinders sal teen hulle ouers in opstand kom en hulle doodmaak. 13Ja, julle sal ter wille van my Naam deur almal gehaat word. Maar wie tot die einde toe volhard, sal gered word.”
In Familietyd kan die konsep van die wederkoms vir kinders oorgedra word aan die hand van talle voorbeelde waar pyn die blydskap voorafgaan: ‘n baba wat tande kry, atlete wat hard werk om uiteindelik ‘n medalje te wen, verbeteringe wat aan ’n huis gedoen word of die roerende verhaal van Pippie Kruger wat ’n veloorplanting gekry het na erge brandwonde. In die preekriglyn word by die voorbeeld van die Iranse vlugteling M. in Afganistan aangesluit wat Jesus aangeneem het en ten spyte van erge brandwonde wat sy neef hom toegedoen het, hom laat doop het met die woorde: “Wat hulle ook al aan my doen, ek het Jesus lief. Ek volg Hom.” Dit gee ’n inleiding vir die teks van Markus 13 om oor die gestalte van die toekoms vir die volgelinge van Jesus Christus te gesels. Dit is duidelik dat die toekoms ook vir Sy volgelinge die vorm van ’n kruis het. Die gawe van die Heilige Gees versterk en troos ons tot dié dag waarop ons wag, aanbreek.
Markus 13:1-8.ppt 633 KB Nov 05, 2012 10:55 Download
Markus 13:1-8.pptx 449.68 KB Nov 05, 2012 10:53 Download
Markus 13:1-8.doc 108.5 KB Nov 05, 2012 10:48 Download
Verder Geluister: 1 Konings 17:8-16 – God seën die oophand weduwees
Written by Admin on November 6, 2012 . Posted in Preekstudies, Verder geluister
11 November 2012 ~ Vier en twintigste Sondag in Koninkrykstyd ~ 1 Konings 17:8-16
God seën die oop-hand weduwees en bevestig hul menswaardigheid
Die teksgedeelte vir Sondag fokus op die hoop wat oophand-geringstes vir ander gee en self God se seën, deernis en barmhartigheid ervaar.
Ons was pasgetroud: ‘n Jong weduwee van die tuisland (ou Suid-Afrika) het eenkeer per week ons wasgoed gestryk en ander huishoudelike takies gedoen. Met ‘n groot glimlag bring sy eendag ‘n geskenk vir ons. Dit was toegedraai in gekreukelde tweedehandse geskenkpapier. Die geskenk was ‘n gebruikte skoongewaste toiletoortrekstel en ‘n voetmatjie. Sy het nie in haar huisie lopende water en ‘n spoeltoilet gehad nie, maar wou graag in haar eenvoud met meer bevoorregtes haar “rykdom” deel. God, so glo ek, het haar oophand geseën, en deur haar gesindheid die skat van mede-menslikheid en -waardigheid gegee.
God werk deur mense en seën die geringstes – veral diegene wat onvoorwaardelik self hul laaste gee. Jesus se preek op die berg herinner my aan die gelukkiges wat elke dag uit God se hand leef en regtig vir ander mense omgee. God sal aan diegene wys hoeveel Hy/Sy vir hulle omgee (uit Mat 5, Die Boodskap).
Dit is koninkrykstyd en die teksdeel uit die boek Konings is waarskynlik nie toevallig nie. Dit is toepaslik. God is by mense se stories betrokke. Maar hoe betroubaar is die stories in die Bybel?
Argeologiese ontdekkings wat pas in Jerusalem bekend gemaak is, werp nuwe lig op die fel gedebatteerde vraag oor hoe betroubaar die Bybel as historiese bron is, skryf Leopold Scholtz.
Die minimaliste – mense soos die Deen, Thomas Thompson, of die Israeli, Israel Finkelstein – meen die Bybel is óf onwaar, óf grotendeels onwaar. Andersyds het die absolute maksimaliste soos wyle Yigal Yadin en William Albright, wat meen die Bybel is 100% waar, plek gemaak vir ander wat sê die Bybel is grotendeels waar, mense soos onder andere William Dever en Eilat Mazar.
Die debat tussen die twee rigtings sal ongetwyfeld nog lank en heftig gevoer word. Maar onlangs het die argeoloog prof. Yosef Garfinkel, van die Hebreeuse Universiteit in Jerusalem, ’n perskonferensie gehou waarin hy nuwe ontdekkings bespreek het wat ’n opskudding veroorsaak het.
Enersyds dui dit daarop dat die wortels van die Ou Testament se maatskaplike etos – om die “weduwee en die wees” teen willekeur te beskerm – baie ver teruggaan. Maar, belangriker, die verwysing na ’n “koning” dui daarop dat daar destyds wel deeglik ’n sentraal-geleide koninkryk was – iets wat deur die bestaan van die vesting bevestig word.
Jesus gister en vandag
In Markus 12:38–44 lees ons van twee geleenthede waar Jesus oor weduwees gepraat het.
In vers 40 gebruik Hy die weduwees as voorbeelde van arm of magtelose mense wat uitgelewer is aan die magsmisbruik van die skrifgeleerdes met hulle swierige klere. Jesus veroordeel hulle optrede teenoor die arm weduwees.
In vers 43 plaas Jesus ‘n weduwee in die sentrum van sy dissipelskool. Die dissipels moet by haar kom leer. Jesus plaas nie net die arm weduwee (wat deur die skrifgeleerdes veronreg is) voor sy dissipels as voorbeeld nie – Hy herstel haar menswaardigheid. Sy is nie iemand om op neer te kyk nie. Die dissipels moet na haar opkyk soos wat dit God se mense betaam om na senior persone op te kyk.
In die tyd wat Markus skryf, was die weduwees dié voorbeeld van mense wat in armoede verval het. As gevolg van kulturele en sosio-ekonomiese omstandighede kon hulle bitter min aan hulle eie lot doen. As die familiestruktuur hulle nie opgevang het nie, was hulle van gunste en gawes afhanklik. Daarom kon dit so maklik gebeur dat hulle misken, veronreg en selfs verder verarm is.
In ons tyd en land het MIV en vigs tot gevolg dat weduwees en wese dikwels nie deur familiestrukture en die staat se welsyns-dienste opgevang word nie – daar is net te veel van hulle! Vir hulle word dit ‘n daaglikse oorlewingstryd.
Die stigma wat ons gemeenskap aan MIV en vigs gee, het verder tot gevolg dat mense wat siek word en wat bekend word as vigslyers, so maklik deur ander misken en verwerp word. Vir baie is hierdie verwerping selfs erger as die terminale siekte self.
Tog is dit juis hulle by wie ons dikwels kan leer. Ons kan begin deur hulle menswaardigheid te ontdek. http://www.cabsa.org.za/content/weduwees
1 Konings 17:8-16.ppt 758 KB Nov 05, 2012 10:05 Download
1 Konings 17:8-16.pptx 624.79 KB Nov 05, 2012 10:04 Download
1 Konings 17:8-16.doc 96 KB Nov 05, 2012 10:03 Download